திருக்குறள் அதிகார முத்துச்சரம்-133

திருக்குறள் அதிகார
முத்துச்சரம்-133-

திருக்குறள் திலகம்
முனைவர் கோ.ப.செல்லம்மாள்-

மணிவாசகர்
பதிப்பகம்,சென்னை.பக்கங்கள்-48-விலை.உரூ.30/

“ஓய்வு பெற்ற ஆசிரியை கோ.ப.செல்லம்மாள் ஆடுவது
விளக்கு நடனம்தான். ஆனால் அவர் ஆடுவது திருக்குறள் விளக்க நடனம். அறம், பொருள்,
இன்பம் என முப்பாலையும் விளக்கும் வகையில் (படத்தைப் பார்க்கவும்) மூன்று
விளக்குகளை ஏந்திக் கொண்டு ஆடிப்பாடி திருக்குறள் கருத்துகளை வெளிநாடுகளிலும் அவர்
பரப்பி வருகிறார்.” என்று தினமணி நாளிதழால் **(** மே 9, 2010) பாராட்டப்பெற்றவர் ‘திருக்குறள் திலகம்’ எனும்
சிறப்புப் பெயரைப் பெற்ற முனைவர் கோ.ப.செல்லம்மாள் ஆவார்.

‘புரட்சிப் பெண்மணி முனைவர் கோ.ப.செல்லம்மாள்’ என்னும் தலைப்பிட்ட கானதாசன்அவர்களின்நூல்இவரது திருக்குறள்பணியையும்ஆசிரியப்பணியையும் புகழ்மிக்க அருஞ்செயல்களையும்தொகுத்துரைக்கிறது**.(** தென்றல் நிலையம் ,சிதம்பரம்)

இயல்,இசை,நாடகம்
என்னும் முத்தமிழாலும் திருக்குறளைப் பரப்பும் திறமிகு பணியாற்றிவரும் கோ.ப.செல்லம்மாள்த மிழர்கள் அனைவராலும் கொண்டாடப்படவேண்டிய சிறப்புடையவர்.

இந் நூலுக்கு முன்னர், திருக்குறள் சீர் ஏழுக்கு ஏழு வியனுரை’ ‘திருக்குறள் ஆய்வுக்கோவை-தொகுதி-1’ என்னும் இவரது நூல்கள் மணிவாசகர் பதிப்பகத்தாரால் வெளியிடப்பெற்றுத் திருக்குறள்அன்பர்களால் வரவேற்கப்பட்டன.

‘திருக்குறள் அதிகார முத்துச்சரம்-133’ என்னும் இந் நூல் திருக்குறளின் 133 அதிகாரங்களையும்அதிகாரத்துக்கு ஓரடி எனும் வகையில் 133 அடிகளால் கூறுகிறது.எடுத்துக்காட்டாக
கடவுள் வாழ்த்து என்னும் முதல் அதிகாரத்தின் பிழிவாக “எண்குணத்தானைப் போற்றி
ஒழுகு” என்னும் முதலடி அமைந்துள்ளது.இது போன்றே வான்சிறப்பு “’மழைநீரே அமிழ்தம்
ஆகும்’ எனவும் ‘நீத்தார் பெருமை’ ‘ஐம்பொறி ஆசைகளை அவி’ எனவும் சுருக்கியுரைக்கப்பட்டுள்ளன.குறளமுதத்தைச்
செரித்துக் குறளின் கருத்தைச் செறித்து வழங்கியுள்ள நூலாசிரியரின் திறம் பாராட்டத்தக்கதுஅங்ஙனம்
ஒவ்வோரடியில் அதிகாரமையக் கருத்தைச் சுருக்கி 133 அடிகளில் திருக்குறளின் பிழிவை
வடித்தளிக்கும் பெருமுயற்சியே இந் நூலின் டிப்படை நோக்கம்.சுருக்கமாக அமைந்து
கணக்கியலில் (Ready-reckoner) நொடிவாய்பாடு விளங்குதலைப்போல் வள்ளுவம் கர்கும்
மாணாக்கர்க்குப் பறவைப்பார்வையாக வள்ளுவர் வாய்மொழியை உணர்த்தும் பெருமுயற்சியே
இந் நூலுக்குக் காரணமாயிற்று எனலாம்.

நூலாசிரியர் தாம்
எடுத்துக்கொண்ட முயற்சியில் வெற்றி அடைந்துள்ளார்.அதிகாரங்களின் மையக்கருத்தறிந்து
எளிய தமிழில் தெளிவுற மொழிந்துள்ள நூலாசிரியர் திருக்குறளுக்கு ஒரு சுருக்கவாய்பாடு
ஆக்கியளித்துள்ளார் எனலாம்.குறள் கற்கும் மாணாக்கர்கள் குறளைக் கையில்
வைத்துக்கொண்டு அதிகாரங்களைப் பார்த்தபின்னர் இந்த வாய்பாடையும் பார்த்தால்
மூவாயிரம் அடி உயரத்திலிருந்து மாமதுரையைப் பார்ப்பதுபோல் பறவைப்பார்வைஒயாகக்
குறளின் மாண்பெழிலைக் காட்டும் ஒப்பற்ற சூத்திரங்களாக இவரது தொடர்கள்
அமைந்துள்ளமையைத் தெளியலாம்.

ஒருசில
எடுத்துக்காட்டுகளை வழங்க விழைகிறேன். புலால் உண்ணாமை அனைத்து அறவியலாளர்களாலும்
உரைக்கப்பட்ட ஒன்றேயாம்.அதற்கு அவர்கள் சொல்லும் காரணம் அஃது உயிர்க்கொலை என்பது
மட்டுமே. புலால்சுவை கண்டவர்கள் புதிதாக எவ்வுயிரையும் கொல்லாமல் இறந்த
விலங்குகளின் புலாலை உண்பதில் தவறில்லையே என வாதிடலாம். புத்தர் கூடப் புலாலுக்காக
எவ்வுயிரையும் கொல்லக்கூடாது.ஆனால் தேவையாna சூழலில் ஏற்கெனவே இறந்த விலங்குகளின்
புலாலை உண்ணலாம் என்றார். இவ்வகையில் உயிர்க்கொலையைக் காரணம் காட்டிப் புலால்
உண்ணாமையை வலியுறுத்த இயலாமல் போகிறதல்லவா? எனவே வள்ளுவர் புத்தம்புதிய
அணுகுமுறையைக் கையாள்கிறார். உளவியல்சார்ந்த போரியல் (Psychological warfare)
என்னும் அணுகுமுறை மிகவும் வலிமைவாய்ந்தது.அதன் தாக்கமும் வீச்சும்
விரிக்கிற்பெருகும்.இந்த அணுகுமுறைவழிநின்று வள்ளுவர் புலால் உண்ணும் பழக்கத்திற்கு
எதிராகப் போர்முரசறைகிறார்.

எண்ணிப்பார்த்தால்
புலால் பிறிதோர் உயிரின் புண்ணேயாகும்.புண்ணைச் சாப்பிடலாமா?என்னும் வள்ளூவரின்
வினா புலால் உண்போரின் அடிமனத்தில் பாய்ந்து புலாலைப் பார்த்தாலே ஓர் இளிவரற்சுவையை
ஏற்படுத்தி,புலால் உணவை மேற்கொள்ளாமல் தடுத்துவிடும்.எனவே வள்ளுவர் மேற்கொண்ட
இந்தப் புதிய உத்தியைப் போற்றி புலால் உண்ணாமை என்னும் அதிகாரத்தின் பிழிவாக
“புலால் பிறிதொன்றன் புண்” என்னும் தொடரை வழங்கியுள்ளார் நூலாசிரியர்.இங்ஙனம்
அதிகாரங்களின் மையக்கருத்தறிந்து ஒவ்வோர் அதிகாரத்திற்கும் ஓரடி எனச் சுருக்கவாய்பாடு
அமைக்கும் போக்கு சிறப்பு வாய்ந்தது.

‘நல்வாழ்க்கைத்துணையே
குடும்பப்பீடு’ என்னும் வாசகம் மனையாள் மனத்தக்க மாண்புடையாளாகத் திகழ்வதே
இல்லறத்தேரை இயங்கச்செய்யும் அச்சாணி என்பதை அழகுற மொழிகிறது.நல்வாழ்க்கைத்துணை
இல்லையேல் குடும்பமும் இல்லை,பீடும் இல்லை என்பதை அழுத்தம்திருத்தமாக இவ் வாசகம்
எடுத்துரைக்கிறதன்றோ?

இங்ஙனம் ஒவ்வோரடியின்
சிறப்பையும் விளக்கப்புகுந்தால் தனியொரு விரிவுரைநூலாக
அமைந்துவிடும்.ஒவ்வொருமுறையும் குறளைப் பக்கத்தில் வைத்துக்கொண்டு இந்நூலையும் படித்தால்
குறளின் பிழிவு நம் உள்ளத்தில் பசுமரத்தாணிபோல் பதிந்துவிடும் என்பதில் எள்ளளவும்
ஐயமில்லை. அவ்வகையில் திருக்குறள் பயில்வோர்க்கு ஒரு துணைநூலாக(Companion) இந்நூல்
விளங்குகிறது.

பாலை மேலும் மேலும்
சுண்டக்காய்ச்சுவது போல நூலாசிரியர்,இந் நூலை, மீண்டும் மீண்டும் சிந்தித்துச்
சீர்தூக்கித் திருத்தம் கொணரலாம். எடுத்துக்காட்டாக :தீவினையச்சம் உனதுயிரை
பிச்சும்” என்னும் வாசகம் எளிதில் விளங்கவில்லை.”மாண்பிலா பெண்வழிச் சேராதே” எனில்
மாண்புடைய பெண்வழிச் சேரலாமா? என்னும் வினா எழுகிறது.எனவே பதிப்புக்குப்பதிப்பு
திருத்தம் பெற்று அறிவியல் வாய்பாடுகள் அமைவதைப் போல் திருத்தப்பணி தொடரலாம்.

அனைத்துப்
பள்ளீகளிலும் மாணாக்கர்க்கு இந் நூலை வழங்கிப் படிக்கச்செய்யவேண்டும்.குறளையும்
இந் நூலையும் உடன்பயிலும் வாய்ப்புப் பெற்றோர் குறளை ஒருபொழுதும் மறக்க
இயலாது.கற்ற குறளைக் கணப்பொழுதில் நினைவுகூர்தற்கு உற்ற துணையாக இந்நூல்
திகழ்கிறது

இந் நூல் .**திருக்குறள் அதிகார முத்துச்சரம்** எனப்
பெயரிடப்பட்டிருந்தாலும் திருவள்ளுவரை அணிசெய்யும் முத்துச்சரமாகப் பொலிந்துள்ளதனை
மனமாரப் பாராட்டவேண்டும்.

நூலுக்கு இணைப்பாக வழங்கப்பட்டுள்ள திருவள்ளூவர் போற்றிப் பாடல் நூலாசிரியர் வள்ளுவர் மீதும்
வான்குறள் மீதும் கொண்டுள்ள பெரும்பற்றுக்குச் ச்சான்றாக அமைந்துள்ளது.’இடு’என்னும் துணைவினைச் சொல்மீது நூலாசிரியர் விடுதல் அறியா விருப்பம் கொண்டுள்ளார்.இந்தச் சொல்லாட்சி கட்டுப்பாட்டுக்குள் அமைந்தால் நூல்மேலும் சிறக்கும்.

ஐயங்களைத் *தீர்த்திட்ட* மெய்யோய் போற்றி

கண்ணோட்டம் *புகன்றிட்ட* கண்ணியா போற்றி

கீழ்மையை *அகற்றிட்ட* கீர்த்தியோய் போற்றி

குணமெல்லாம் *நிறைந்திட்ட* குருவே போற்றி

கூத்தாட்டு *வென்றிட்ட* கூத்தரே போற்றி

ஞாலத்தை *உயர்த்திட்ட* பாலமே போற்றி

துணையாக *நின்றிட்ட* துணையோய் போற்றி

தூய்மையைக் *காத்திட்ட* தூயோய் போற்றி

நன்மறையை *வழங்கிட்ட* நம்பியே போற்றி

என்னும் வாசகங்களில்
அமைந்துள்ள இடு என்னும் துணைவினை பொருளும் பொருத்தமுமின்றி அமைந்துள்ளது.

*தீர்த்திட்ட, அகற்றிட்ட, நிறைந்திட்ட, வென்றிட்ட,*
உயர்த்திட்ட, நின்றிட்ட, காத்திட்ட, வழங்கிட்ட *என்னும் பெயரெச்ச வடிவங்கள் தீர்த்த,* *அகற்றிய, நிறைந்த, வென்ற, உயர்த்திய,*
நின்ற, காத்த, வழங்கிய என அமைதலே இயல்பும் எளிமையும் மிக்க தொடர்களுக்கு
வழிவகுக்கும்.

புகன்றிட்ட என்னும்சொல் செயற்கைத் தன்மையுடன் காணப்படுகிறது.

எனவே நடையில்
எளீமையும் சொல்லாட்சியில் கவனமும் கடைப்பிடிக்கப்பட்டால் இன்னும் சுவையும்
செறிவும் சேரும் என்பதே நம் பரிந்துரை.

எனினும் திருவள்ளுவர்
மீது ஈடுபாடு கொண்டு படிக்கச் சுவையளிக்கும் ஒரு போற்றிப்பாடலை வள்ளுவர்க்குச்
சூட்டிய கோ.ப.செல்லம்மாள் வள்ளுவர்க்குச் சூடக்கொடுத்த சுடர்க்கொடி எனப் போற்றலாம்.

இயல்,இசை,கூத்து
என்னும் முத்தமிழாலும் வள்ளுவத்தைப் பரப்பும் பணியில் முனைந்து உழைத்துவரும்
நூலாசிரியருக்கு நம் வாழ்த்துகள்.

(ஆய்வுரை:மறைமலை இலக்குவனார்)